कैश फॉर वोट मामले में सुधींद्र कुलकर्णी जेल में  
कैश फॉर वोट मामले में सुधींद्र कुलकर्णी को जेल भेज दिया गया है। तीस हज़ारी कोर्ट के फैसले के अनुसार वह एक अक्टूबर तक जेल में रहेंगे।
कैश फॉर वोट मामले में सुधींद्र कुलकर्णी को जेल भेज दिया गया है। तीस हज़ारी कोर्ट के फैसले के अनुसार वह एक अक्टूबर तक जेल में रहेंगे।  पुलिस ने बताया कि इस पूरे मामले के पीछे मास्टरमाइंड सुधींद्र कुलकर्णी ही थे। इससे पहले, भाजपा नेता लालकृष्ण आडवाणी के पूर्व सहयोगी सुधींद्र कुलकर्णी इस घोटाले में अपनी कथित भूमिका के लिए जारी सम्मन के जवाब में दिल्ली की तीस हजारी अदालत में पेश हुए। कुलकर्णी विशेष न्यायाधीश संगीता ढींगरा सहगल के समक्ष पेश हुए। इससे पहले वह अमेरिका में होने की वजह से छह और 19 सितंबर को अदालत में पेश होने में विफल रहे थे।  अदालत ने 19 सितंबर को उनके वकील को चेतावनी दी थी कि अगली तारीख पर पेशी में विफल रहने पर उसे कुलकर्णी के खिलाफ गिरफ्तारी वारंट जारी करने के लिए विवश होना पड़ेगा।   अदालत में पेश होने से पहले कैश फॉर वोट मामले में कोर्ट पहुंचे सुधींद्र कुलकर्णी ने कहा है कि मैं निर्दोष हूं। मैंने कुछ गलत नहीं किया है। उन्होंने एनडीटीवी इंडिया से खास बातचीत में कहा कि अगर भ्रष्टाचार सामने लाना गुनाह है तो मैं गुनाहगार हूं और इसके लिए जेल जाने को भी तैयार हूं। उन्होंने आगे कहा, मैं सांसदों की खरीद-फरोख्त को बाहर लाया। मैं किसी पार्टी के साथ नहीं हूं। यही नहीं, मैंने दिल्ली पुलिस को इस मामले में पूरा सहयोग दिया। जहां तक विदेश जाने की बात है तो मैं चार्जशीट दाखिल होने से पहले विदेश गया था।